**PRIEST & MADONNA**

**X**

til en børnefødselsdag bad faren drengene følge med

udenfor

mens pigerne blev indenfor hos moren

jeg så på hende som jeg troede

var min veninde

vi havde seriøst leget hele dagen

mig og pigerne

drengene og drengene

nu smilte hun pludselig så forlegent

kiggede væk og jeg forstod:

det her er akavet

det her er akavet for hende

for de andre piger og moren som stimlede sammen

omkring mig

og jeg forstod:

det her burde også være akavet for dig

Glenn

og pigerne

mine allierede i tilværelsen ville ikke kendes ved mig

øh, spurgte én

skal du ikke udenfor

til drengene?

øh

svarede jeg

morens hånd på min skulder

dette overbærende smil

hendes skelen efter faren udenfor

om ikke han lige kom indenfor igen

havde han måske ikke glemt én

eller hvad

jo

Glenn

kom så

og morens greb strammedes om min arm

pigernes flakkende blikke

nu så ingen på mig længere

de så alle sammen igennem mig

faren forstod ingenting

han udvekslede et blik med moren som jeg hurtigt forstod alt af

men du kan jo bare kigge på så

mens drengene spiller bold

pigernes øjne, i nakken

jeg hadede dem

jeg hadede også drengene

jeg havde ingen at stole på

jeg kunne vel sagtens begive mig i krig

hvorfor ikke

binde snørebåndene, smadre knæskallen imod en stolpe

komme ægte til skade for at demonstrere

hvor gal jeg var

og dog listede jeg væk

satte mig på en bænk, blev siddende der de næste tre timer

indtil min mor

ingen spørgsmål måtte have, ingen svar kunne få

ud over, var det en god fødselsdag?

jah, den var fin

bare se hende smile til sin raske søn med røde kinder

vindblæst hår

uden spor

af fimset selvmordslængsel

**X**

da mobberen flyttede til byen og begyndte i min klasse

var jeg del af en vennegruppe

ikke selve kernen

naturligvis

den bestod af Jauer, Tobi og Strandby

men når ikke de tre hang ud

hang de skiftevist ud med mig

gamede World of

Warcraft vi

Jauer som Mage (dens fortryllelse,

dens besværgelser og trolddom som blå ild - ja, jeg ville også gerne have været Mage!)

Tobi som Warrior (styrede slaget oppe i front

bar skjold og sværd, tunge, kæmpemæssige rustninger)

og så var der Strandby, vores Hunter

(skød med bue og pil

vimsende omkring ligesom Legolas - ja, jeg ville også gerne have været Hunter!)

men rollen

vi manglede at udfylde

var Priestens

personen i baggrunden

målmanden på fodboldbanen

feltlægen i krig

den usynlige helt, vandbæreren

iført kjole og sandaler

ude af stand til at angribe

udelukkende i stand til at forsvare sig

afskærme gruppen mod fjender

førstevælgeren havde valgt

andenvælgeren havde valgt

tredjevælgeren havde valgt

så kom jeg

og jeg ville også være med

ved I hvad

dreng'ern

jeg tager én for holdet

sign me up!

endte således som Priest

hver eneste dag efter skole

seks timers World of Warcraft

med mig

halsende efter mine venner

hvad har I brug for?

her er jeg!

talte over TeamSpeak

gjorde vi

rykkede vores computere sammen, afholdt LAN-parties

cola & chips

nøgne damer på væggene

homofobiske jokes, dun på læben

bumser, stemmer i overgang

sure underbukser, Jauer og Tobi ved et bord for sig

Strandby med ryggen til, klos op ad

og så var der mig

som var med

hvilket også var det vigtigste

men mandagen kom

den nye dreng i klassen, min mobber

fra en mindre skole

på landet

det var i første omgang fodbolddrengene

han indsmigrede sig hos

strategisk, tænkte jeg

mig talte han ikke til

eller Jauer

ikke endnu

heldigvis

havde man stadig en stol til mig

i frikvarteret

og dog

fik min mobber nys om snakken

World of Warcraft

det gamede han også!

what the fuck, udbrød Tobi

så skal du da joine os?!

min mobber ville tænke over det

ligesom Tobi spillede han selv Warrior

vi manglede jo ikke nogen Warrior

faktisk var gruppen allerede OK

balanceret

og endnu en mandag kom listende

den nye dreng i klassen

kiggede mine eneste venner i øjnene

hemmelighedsfuldt

nærmest forelsket?

egentlig ænsede han ikke mig

hvilket passede mig fint

helt fint!

indtil nyheden faldt:

min mobber skiftede server; han havde oprettet sig på samme server som os

og rollen han havde oprettet sig som

var Priestens

afgrundssuget i maven

udslettelsesangst &

hadet boblende

imens de andre tre

nu fire jublede

sådan føltes det

intet sagde jeg

hver dag efter skole loggede vi på

TeamSpeak

de grønne lamper blinkede ud for deres brugernavne

signalerende online-status

og dog

invitationen jeg plejede at få

fik jeg ikke længere

**men deres navne lyste jo grønt?**

samtalen fortsættende

uden mig

når jeg loggede på World of Warcraft og trykkede O så listen over mine venner plus deres nuværende position dukkede frem på skærmen

stod der:

1. – Jauer (Stormwind City)
2. – Tobi (Stormwind City)
3. – Strandby (Stormwind City)
4. – Navnet på min mobber (Stormwind City)

jeg sendte Jauer en besked

han svarede ikke, eller

han svarede undvigende

jeg sendte Tobi en besked

han svarede slet ikke, og

Jauer svarede igen

tydeligvis irriteret

jeg skrev ikke flere beskeder

og Strandby henvendte sig

om ikke jeg lige kunne lade være

at bombardere dem sådan

en anden gang

**X**

ikke ét ord udvekslede jeg med min mobber

i skolen lød hans grin så skingert

hvis jeg befandt mig i nærheden

hver klassens time indledtes med at lytte til et stykke musik

og i dag var det min tur

jeg havde været nervøs

men samlet mod

jeg havde spurgt min mor til råds

hun syntes musikvalget var genialt, havde aet mig på kinden

jeg stolede sjældent på hende

min mor

at hun ligesom vidste hvad der var bedst

for mig

og dog

var denne gang anderledes

jeg ønskede virkelig at stole på hende

de andre havde haft alt muligt forskelligt med

så jeg tænkte

det nok skulle gå

med Madonna-cd'en i rygsækken

med Madonna-cd'en i anlægget

min lærer, uafkodelig ved katetret

stille, rank

og denne stemning i klasseværelset:

en pige der fnes

drengenes panderynker

blikke, hvisken

tak for det, Glenn, sagde min lærer

da nummeret var ovre

rakte hun mig cd'en igen

og vi smilte til hinanden

vel egentlig temmelig trygt

indtil frikvarteret

hvor Troels

min mobbers nye idol

top-fodboldspilleren

som aldrig talte til mig

ville vide

hvad fuck det var for noget

Madonna

jeg havde med

altså

drengen så genuint målløs ud

anfægtet

som var verden styrtet sammen

et øjeblik

for jeg var jo dreng

selv havde Troels haft rapmusik med

Linkin Park gik også an

der, i startnullerne

jeg vidste ikke, hvad skulle jeg svare ...

skulle jeg forsvare mig selv

hvorfor?

også jeg var forvirret

noget var galt, så meget forstod jeg

noget var galt, og dette noget måtte være mig

intet svarede jeg

måske mumlede jeg

imens Troels forlod lokalet

og alle andre ligeledes forlod lokalet

pigerne forlegne, drengene

hovedrystende, jeg mener

what to do ...

håb at det hele er glemt i morgen

Glenn

hvis du møder op i skole i morgen

hvis du endnu lever og således møder op i skole i morgen

og det hele lader til at være glemt

så har fællesskabet vist dig nåde

ikke tilgivet dig

men forskånet dig

hvem ved ...

min mobber lod mig imidlertid ikke slippe så nemt

vi havde været til fodboldtræning

stod nu i omklædningsrummet

han og jeg

og hans ven

pissede sommetider på mig under bruseren

det gjorde man

dreng'ern

strintede på hinandens ben og lår

for sjaw

lige den del havde jeg intet imod

nu stod vi i omklædningsrummet

mig med ryggen til, pakkede måske tasken

og ordene faldt

hey

hvad så, kanintand

det var mine fortænder mobberen hentydede til

når han kedede sig eller lige

skulle underholde en ven

dette var årene inden bøjlen

selv lærerne så væk

når min mobber lagde vejen forbi

slyngede armen omkring mig, pegede

lavede kaninlyde

så også bordet jeg sad ved, fnes

lettede over ikke at være dem

det gik ud over

hey, kanintand

gentog min mobber, trådte nærmere bag mig

vennen klukleende

tilbageholdt på den der måde som når man godt ved, det er forkert

hvilket er det værste at være vidne til

som offer

er ureflekteret ondskab én ting

ambivalent, tilladende ondskab

stikker straks dybere, virkelighedsforstyrrende

indgydende større selvhad end når mobberen blot var en eller anden

stakkel

selv trak jeg i jakken

turde ikke bukke mig for at binde snørebåndene, inviterende et nakkeslag

stormede ligesom ud

på parkeringspladsen hvor mor ventede i bilen

ja, jeg havde faktisk glemt hun ville være her i aften

åbnede døren

satte mig

og hun befalede

hey, hvad så

Glenn, jeg kan se det på dig

sig mig

hvad er der sket?!

jeg brød sammen

nej, nu kan det være nok

hvor er de?!

sagde hun, min mor

og dreng'ern kom ud fra hallen

fik øjenkontakt med os gennem forruden

regnen

om aftenen

der, svarede jeg

det er ham der

og du er sikker, spurgte hun, min mor flåede selen af

jeg havde allerede opgivet

at tale hende ned igen

mor af sted

som i gamle dage blandt rockertøserne

således stod hun:

med min mobber i skjortekraven, løftet op imod indgangspartiet, og

jeg hørte slet ikke hvad der blev sagt

mobberens ven forstenede ved siden af

altså

jeg kunne sagtens høre

hun var rasende

om han forstod

nej

gu fanden vil jeg slappe af

din mide

næste gang får du én på lampen

om han forstod

hvem hun kendte her i byen

at han endelig skulle involvere sine forældre

så kunne de alle få sig en snak!

om han forstod

og det gjorde han

min mobber

aldrig mobbede han igen

det er sandt

jeg nægter at kalde dig en helt, mor

**X**

som attenårig bad jeg familielægen om en hiv-test

(jeg havde haft min "seksuelle debut")

turde ikke se manden i øjnene

fremstammende mit ønske

og han foldede hænderne på skrivebordet

af palisander

rettede på brillen, lægen

rømmede sig

jamen, Glenn, du er vel ikke ho-mo-sek-su-el, er du?

mig, nej?!

for fanden, svarede jeg

hvordan helvede ...

men du vil alligevel gerne testes?

spurgte han, og jeg forsikrede ham

at ja

giv mig testen

du ved

for at være sikker

familielægens øjne slukkedes

uden at fjerne dem fra computeren bad han mig gå

ind ved siden af hvor sygeplejersken ventede

med nålen

travle fingre

heller ikke hun anede hvorfor jeg var der

aldrig igen spurgte de til

den jeg var

eller hvorfor jeg ville, hvad jeg ville

med afsprittede remedier, gummihandsker

serverede man den dødsdømte sit sidste måltid

sådan oplevedes behandlingen

dengang

at hvis jeg nogensinde skulle hiv-testes igen?

så hellere dø

**X**

engang kneppede en fyr mig på kirkegårdens toilet

vi havde skrevet over Grindr

han var ikke sprunget ud, forældrene ville

slå ham ihjel

så han kravlede ud ad vinduet

tog af sted og mødtes med mig

på parkeringspladsen

han kendte et sted

jeg fulgte efter

måske vi kyssede

det var egentlig ikke nydelse

jeg søgte

vi forbandt os ikke just med hinanden

han kom

trak kondomet med ud

måske vi så hinanden i øjnene

lyttede efter

fri bane

gik hver til sit, og

således forsatte jeg

fyr efter fyr

i ly af mørket

på bagsædet af en bil

i skovene

på kollegieværelset

jeg fandt ingen nydelse

ingen anden end hans

**X**

som enogtyveårig skulle jeg underskrive min første lejekontrakt

men

da udlejer (denne selvstændige håndværker) opdagede

min kæreste var dreng

havde han glemt lejekontrakten

ville i stedet sende den pr. mail

hvilket han også glemte

nu ved jeg ikke om der var tale om homofobi

sommetider får jeg aldrig svaret på

om der var tale om homofobi

hvilket udgør én af homofobiens ødelæggelser

den ligesom fucker med virkelighedsopfattelsen

hvornår hvad er hvad

forvandler neutrale stimuli til truende

og hvem ved

muligvis også omvendt

**X**

intervieweren

som er sød og velmenende og storbyfødt

spørger mig

hvad min første homoseksuelle erfaring var

altså ift. kultur

men modsat ham husker jeg ikke min

jeg kan ingen sangere eller skuespillere nævne

som jeg spejlede mig i

eller gjorde livet lettere

hvor jeg er fra

fandtes homoseksualitet ikke

jeg forelskede mig i mine heteroseksuelle venner

og så fantaserede jeg om at være

pigen

jeg var

altid dødeligt misundelig på hende

og jeg skammede mig

som jeg skammer mig

siddende over for dig

min queer sjæleven

som fandt sig selv og udfoldedes så nydeligt

krøltop

beklager

men dine forbilleder nåede aldrig frem

til mig

**X**

mange homoer forlader

eller tvinges fra provinsen

til hovedstaden

afen grund

de ikke selv fandt på

men øjeblikkeligt forstod

meningen med